VSL Sklep I Cpg 291/2022
Sodna praksa višjih sodišč, 2022-07-06

mag. Valerija Jelen Kosi (preds.), Milojka Fatur Jesenko (poroč.), Maja Jurak

stroški pravdnega postopka - stroški pravdnega postopka pri umiku tožbe - umik tožbe - laična vloga - vsebina vloge - povrnitev pravdnih stroškov toženi stranki

Zapis tožeče stranke v vlogi, t.j. umiku tožbe - gre za laično zapisano listino, „zaradi plačila 15.442,03 EUR“, pomeni zgolj pojasnilo tožeče stranka, na kaj se obravnavana zadeva nanaša (oziroma na kaj se glasi) in ga ne gre razumeti na način, da je umik tožbe posledica plačila omenjenega zneska.

I. Pritožbi se ugodi in se izpodbijani sklep v II. in III. točki izreka spremeni tako, da je tožeča stranka dolžna v roku 15 dni od vročitve tega sklepa toženi stranki povrniti pravdne stroške v višini 313,48 EUR, v primeru zamude z zakonskimi zamudnimi obrestmi, ki tečejo od poteka za prostovoljno izpolnitev obveznosti do plačila.

II. Tožeča stranka je dolžna roku 15 dni od vročitve tega sklepa toženi stranki povrniti njene stroške pritožbenega postopka v višini 40,80 EUR, v primeru zamude z zakonskimi zamudnimi obrestmi, ki tečejo od poteka roka za prostovoljno izpolnitev obveznosti do plačila.

1. Sodišče prve stopnje je z izpodbijanim sklepom: I. zaradi umika tožbe z dne 25. 3. 2022 postopek zoper toženo stranko ustavilo, II. zahtevek tožene stranke za povračilo pravdnih stroškov zavrnilo in III. toženi stranki naložilo, da je dolžna tožeči stranki v roku 15 dni povrniti stroške v višini 886,32 EUR, v primeru zamude z zakonskimi zamudnimi obrestmi.

2. Tožena stranka se pravočasno pritožuje zoper II. in III. točko izreka izpodbijanega sklepa iz pritožbenih razlogov bistvene kršitve določb pravdnega postopka in zmotne ugotovitve dejanskega stanja. Predlaga, da pritožbeno sodišče sklep v stroškovnem delu spremeni tako, da zahtevku tožene stranke za povrnitev pravdnih stroškov ugodi, tožeči stranki pa naloži v plačilo pravdne stroške tožene stranke, kot jih je specificirala v vlogi z dne 4. 4. 2022, ter nadaljnje stroške pritožbenega postopka, v primeru zamude z zakonskimi zamudnimi obrestmi. Priglaša pritožbene stroške.

3. Tožeča stranka na vročeno pritožbo ni odgovorila.

5. Sodišče prve stopnje je zaradi umika tožbe postopek ustavilo, o stroških postopka pa je odločilo na podlagi prvega odstavka 158. člena ZPP, ki določa, da mora tožeča stranka, ki umakne tožbo, povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek. Sodišče prve stopnje je bilo mnenja, da je tožeča stranka tožbo umaknila v posledici izpolnitve zahtevka oziroma plačila v višini 15.422,03 EUR.

6. Pritožnica navaja, da ne držijo ugotovitve iz obrazložitve izpodbijanega sklepa, da naj bi tožena stranka tožeči stranki plačala znesek 15.442,03 EUR. Tožena stranka se je neutemeljenemu zahtevku tožeče stranke ves čas postopka aktivno upirala. V spisu prav tako ni nobenega dokazila o tem, da bi tožena stranka tekom pravde tožbeni zahtevek izpolnila. Tožena stranka poudarja, da tudi iz listine „umik tožbe“ ne izhaja, da je tožeča stranka tožbo umaknila v posledici izpolnitve tožbenega zahtevka, kot to napačno povzema sodišče prve stopnje.

7. Pritožbeno sodišče pritrjuje toženi stranki, da zapis tožeče stranke v vlogi, t.j. umiku tožbe - gre za laično zapisano listino, „zaradi plačila 15.442,03 EUR“, pomeni zgolj pojasnilo tožeče stranka, na kaj se zadeva VII Pg 881/2019 nanaša (oziroma na kaj se glasi) in ga ne gre razumeti na način, da je umik tožbe posledica plačila omenjenega zneska (prim. vlogo na red. št. 22 spisa).

8. Zaradi zmotne razlage vsebine navedene vloge in posledične zmotne ugotovitve dejanskega stanja je sodišče prve stopnje nepravilno uporabilo določbo 158. člena ZPP. Ob pravilni uporabi 158. člena ZPP mora tožeča stranka, ki je umaknila tožbo, brez da bi pred tem prejela izpolnitev, povrniti toženi stranki njene pravdne stroške in sama kriti svoje stroške postopka. Glede na navedeno je bilo treba pritožbi ugoditi in sklep sodišča prve stopnje v izpodbijanem delu spremeniti tako, kot izhaja iz izreka tega sklepa. Pritožbeno sodišče je pravdne stroške tožene stranke odmerilo na podlagi specificiranega stroškovnika, ki je v spisu, in toženi stranki priznalo povračilo stroškov prevoda po računu A. d. o. o. z dne 21. 1. 2022 v višini 228,38 EUR ter potne stroške za pristop pooblaščenke tožene stranke na pripravljalni narok dne 17. 3. 2022 v višini kilometrine na relaciji K. - Ljubljana - K. v višini 85,10 EUR. Tako odmerjeni pravdni stroški znašajo 313,48 EUR. V primeru plačilne zamude je tožena stranka upravičena tudi do zakonskih zamudnih obresti za čas zamude.

9. Izrek o pritožbenih stroških temelji na določilu prvega odstavka 165. člena in prvega odstavka 154. člena ZPP. Tožena stranka je upravičena do povrnitve stroškov za sodno takso za pritožbo 40,80 EUR. Dokazila o materialnih stroških v višini 60,00 EUR in 20,00 EUR tožena stranka ni predložila. V primeru plačilne zamude gredo toženi stranki tudi zakonske zamudne obresti za čas zamude.

Zakon o pravdnem postopku (1999) - ZPP  - člen 158

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.